**Διαδικασία Παρακολούθησης**

**Εθνικού Σχεδίου Δράσης για την Ισότητα Ανδρών και Γυναικών 2019-2023**

1. **Εθνικό Σχέδιο Δράσης για την Ισότητα Ανδρών και Γυναικών (ΕΣΔΙ) 2019-2023**
   1. Το Εθνικό Σχέδιο Δράσης για την Ισότητα Ανδρών και Γυναικών (ΕΣΔΙ) 2019-2023 εκπονήθηκε από το Υπουργείο Δικαιοσύνης και Δημοσίας Τάξεως, και αποτελεί ουσιαστικά το βασικότερο έγγραφο πολιτικής στον τομέα προώθησης και διασφάλισης της ισότητας μεταξύ ανδρών και γυναικών στην Κύπρο. Παράλληλα, αποτελεί συνέχεια του Στρατηγικού Σχεδίου Δράσης για την Ισότητα μεταξύ Ανδρών και Γυναικών 2014-2017.
   2. Κατά την εκπόνηση του Εθνικού Σχεδίου Δράσης για την Ισότητα Ανδρών και Γυναικών 2019-2023 καταβλήθηκε κάθε δυνατή προσπάθεια όπως αυτό καταστεί στοχευμένο, ρεαλιστικό, και εφικτό να υλοποιηθεί εντός των οικονομικών και διοικητικών δυνατοτήτων του κράτους. Το Σχέδιο είναι πενταετούς διάρκειας, λαμβανομένων υπόψη των οικονομικών εξελίξεων και προγραμματισμό/σχεδιασμό των υλοποιούμενων δράσεων και πολιτικών.
   3. Το Εθνικό Σχέδιο για την Ισότητα ετοιμάστηκε στη βάση εισηγήσεων/ προτάσεων που υπέβαλαν τα Υπουργεία, διάφοροι Φορείς Ισότητας, περιλαμβανομένης της Επιτρόπου Ισότητας των Φύλων, της Επιτρόπου Διοικήσεως και Ανθρωπίνων Δικαιωμάτων και της Επιτροπής Ισότητας των Φύλων στην Απασχόληση και Επαγγελματική Εκπαίδευση, καθώς και Φορείς Τοπικής Αυτοδιοίκησης, Ακαδημαϊκά/Ερευνητικά Κέντρα και οι Γυναικείες και Μη-Κυβερνητικές Οργανώσεις, μέλη του Εθνικού Μηχανισμού για τα Δικαιώματα της Γυναίκας.
   4. Ο κάθε στόχος προτεραιότητας εξειδικεύεται σε ενδιάμεσους στόχους, δράσεις, φορέα υλοποίησης, χρόνο υλοποίησης, κοστολόγηση και δείκτες παρακολούθησης των δράσεων.
   5. Σημειώνεται ότι το τελικό προσχέδιο τέθηκε σε διαβούλευση όλων των Υπουργείων, της Επιτρόπου Ισότητας και του Συμβουλίου του Εθνικού Μηχανισμού για τα Δικαιώματα της Γυναίκας (ΕΜΔΓ), τα οποία το ενέκριναν και/ή υπέβαλαν τις τελικές τους παρατηρήσεις/τροποποιήσεις, οι οποίες ενσωματώθηκαν στο προσχέδιο που υποβλήθηκε στο Υπουργικό Συμβούλιο.
   6. Το Υπουργικό Συμβούλιο με αρ. απόφασης 88.164 και ημερ. 11/9/2019 ενέκρινε το Εθνικό Σχέδιο Δράσης για την Ισότητα Ανδρών και Γυναικών 2019-2023 και κάλεσε όλα τα συναρμόδια Υπουργεία/φορείς δημοσίου δικαίου να προωθήσουν την υλοποίηση των δράσεων/μέτρων που εμπίπτουν στην αρμοδιότητά τους, στα πλαίσια του προϋπολογισμού τους και/ή Ευρωπαϊκών χρηματοδοτήσεων.
2. **Διαδικασία Παρακολούθησης**
   1. Αρμόδιος Μηχανισμός Παρακολούθησης της εφαρμογής/υλοποίησης του Εθνικού Σχεδίου Δράσης για την Ισότητα μεταξύ Ανδρών και Γυναικών είναι το Υπουργείο Δικαιοσύνης και Δημοσίας Τάξεως (ΥΔΔΤ). Το ΥΔΔΤ μέσω της Μονάδας Ισότητας, αποστέλλει σε ετήσια βάση εγκύκλιο επιστολή προς όλα τα αρμόδια Υπουργεία καλώντας τα να υποβάλουν ποσοτικά και ποιοτικά στοιχεία σχετικά με την πρόοδο υλοποίησης των δράσεων του ΕΣΔΙ που εμπίπτουν στον τομέα ευθύνης τους. Μέσω αυτής της διαδικασίας συλλέγονται και καταγράφονται όλα τα απαραίτητα στοιχεία και πληροφορίες σχετικά με την πρόοδο υλοποίησης του ΕΣΔΙ ανά Στόχο Προτεραιότητας, Ενδιάμεσο Στόχο και δράση.
   2. Τα στοιχεία αυτά θα αποτελέσουν βάση για τον καταρτισμό της Τελικής Έκθεσης Αξιολόγησης που θα ετοιμαστεί στη λήξη του Σχεδίου αξιοποιώντας αξιόπιστα, μετρήσιμα και συγκρίσιμα ποσοτικά και ποιοτικά δεδομένα. Τα αποτελέσματα της Τελικής Έκθεσης Αξιολόγησης θα αξιοποιηθούν για την ετοιμασία του επόμενου Εθνικού Σχεδίου Δράσης 2024-2026 (Βλ. Παράγραφο 5).
   3. Επιπρόσθετα, στη βάση εισηγήσεων των αρμόδιων Φορέων, το ΥΔΔΤ δύναται να προβαίνει σε αναθεώρηση του Σχεδίου Δράσης για συμπερίληψη νέων πολιτικών που προωθούνται σε εθνικό και ευρωπαϊκό επίπεδο στον τομέα της ισότητας, πρόσθετων δράσεων, αναθεώρηση στόχων κλπ.
   4. Τον Μάρτιο 2023 ολοκληρώθηκε η προ-τελευταία συλλογή στοιχείων/ πληροφοριών από τα διάφορα Υπουργεία/Υπηρεσίες, Μη-Κυβερνητικές Οργανώσεις και άλλους φορείς σχετικά με την πρόοδο υλοποίησης των δράσεων που περιλαμβάνονται στο Σχέδιο και την καταγραφή τυχόν προβλημάτων που παρατηρήθηκαν σε σχέση με την εφαρμογή του.

Τα κυριότερα συμπεράσματα από την υλοποίηση του ΕΣΔΙ συνοψίζονται στις Παραγράφους 3 και 4 που ακολουθούν:

1. **Επίδραση του ΕΣΔΙ στον κυβερνητικό/ δημόσιο τομέα και στην κοινωνία γενικότερα**
   1. Έχει παρατηρηθεί ότι τα τελευταία χρόνια στην Κύπρο δίδεται μεγαλύτερη έμφαση/προσοχή στα θέματα έμφυλης ισότητας, λόγω κυρίως της δυναμικής που αναπτύχθηκε με τη δημιουργία του Εθνικού Σχεδίου Δράσης για την Ισότητα Ανδρών και Γυναικών 2019-2023 και του Στρατηγικού Σχεδίου Δράσης για την Ισότητα μεταξύ Ανδρών και Γυναικών 2014-2017, καθώς και του προηγούμενου Εθνικού Σχεδίου Δράσης για την Ισότητα Μεταξύ Ανδρών και Γυναικών 2007-2013. Χωρίς αμφιβολία, τα διάφορα Υπουργεία/ Υπηρεσίες/φορείς έχουν πιο συγκεκριμένους στόχους, καθώς και διαθέσιμους οικονομικούς πόρους σε σχέση με την προώθηση των θεμάτων ισότητας.
   2. Παράλληλα, έχει αυξηθεί ο αριθμός των αρμόδιων λειτουργών που έχουν εμπλοκή στα θέματα Ισότητας αλλά και των φορέων Ισότητας, κάτι που δείχνει την αναγνώριση της ανάγκης για πιο συντονισμένες προσπάθειες εκ μέρους των Υπουργείων και άλλων κρατικών φορέων για προώθηση και επίτευξη πλήρους Ισότητας.
   3. Ο διορισμός για πρώτη φορά από τον Πρόεδρο της Δημοκρατίας Επιτρόπου Ισότητας των Φύλων το Μάρτιο του 2014, υπήρξε καταλυτικής σημασίας, σε σχέση με την προώθηση θεμάτων που άπτονται της ισότητας των φύλων, όπως είναι η ετοιμασία του πρώτου Εθνικού Σχεδίου Δράσης για την εφαρμογή του ψηφίσματος του Συμβουλίου Ασφαλείας των Ηνωμένων Εθνών 1325 με θέμα «Γυναίκα, Ειρήνη και Ασφάλεια», η προώθηση της ισόρροπης συμμετοχής των γυναικών σε θέσεις λήψεως αποφάσεων, η υλοποίηση ευρωπαϊκών χρηματοδοτικών προγραμμάτων για την ισότητα των φύλων κ.ά. Παράλληλα, ο διορισμός της Επιτρόπου Ισότητας ως Προέδρου του Εθνικού Μηχανισμού για τα Δικαιώματα της Γυναίκας τον Απρίλιο του 2014, ενίσχυσε σημαντικά τις δράσεις του ΕΜΔΓ, δίδοντας ώθηση για τη δημιουργία έξι ειδικών Επιτροπών, οι οποίες ανέλαβαν μεταξύ άλλων την προώθηση υλοποίησης δράσεων του Σχεδίου.
   4. Πρόσθετα, ιδιαίτερα χρήσιμη ήταν η σύσταση διαφόρων διατμηματικών επιτροπών για θέματα ισότητας, στις οποίες συμμετέχουν ο Εθνικός Μηχανισμός για τα Δικαιώματα της Γυναίκας/Υπουργείο Δικαιοσύνης και Δημοσίας Τάξεως, Γυναικείες Οργανώσεις και ΜΚΟ. Μερικά παραδείγματα διατμηματικών επιτροπών αποτελούν η Πολυθεματική Συντονιστική Ομάδα για την Καταπολέμηση της Εμπορίας Προσώπων, η Συμβουλευτική Επιτροπή για την Πρόληψη και Καταπολέμηση της Βίας στην Οικογένεια, ο Εθνικός Φορέας Δημογραφικής και Οικογενειακής Πολιτικής, ο Εθνικός Φορέας για την Πρόληψη και Καταπολέμηση της Βίας κατά των Γυναικών, κ.ά.
   5. Στις 3 Μαρτίου, 2022, το Υπουργικό Συμβούλιο (Αρ. Απόφασης 92.661), κατόπιν Πρότασης που υπέβαλε το Υπουργείο Δικαιοσύνης και Δημοσίας Τάξεως, προχώρησε στο διορισμό Προέδρου και Μελών του Εθνικού Συντονιστικού Φορέα για την Πρόληψη και Καταπολέμηση της Βίας κατά των Γυναικών. Σύμφωνα με το άρθρο 39 του «περί της Πρόληψης και της Καταπολέμησης της Βίας κατά των Γυναικών και της Ενδοοικογενειακής Βίας και περί Συναφών Θεμάτων Νόμου του 2021 (Ν.115(Ι)/2021)», προβλέπεται η σύσταση Εθνικού Συντονιστικού Φορέα. Ο Φορέας έχει την ευθύνη για το συντονισμό, σχεδιασμό, εφαρμογή, παρακολούθηση και αξιολόγηση των πολιτικών και μέτρων για την πρόληψη και καταπολέμηση όλων των μορφών βίας, οι οποίες καλύπτονται από το σχετικό νόμο.
   6. Από την ημέρα της σύστασής του μέχρι και σήμερα, ο Φορέας έχει υλοποιήσει ή/και δρομολογήσει αριθμό δράσεων, οι κυριότερες εκ των οποίων σημειώνονται πιο κάτω:

* Καταρτισμός της πρώτης Εθνικής Στρατηγικής και του πρώτου Εθνικού Σχεδίου Δράσης για την Πρόληψη και Καταπολέμηση της Βίας Κατά των Γυναικών 2023-2028.
* Συντονισμός Έκθεσης Επιτροπής Εμπειρογνωμόνων GREVIO του Συμβουλίου της Ευρώπης σχετικά με τη συμμόρφωση της Κύπρου με τις πρόνοιες της Σύμβασης της Κωνσταντινούπολης.
* Άρση 2 εκ των 3 επιφυλάξεων που είχαν κατατεθεί κατά την υπογραφή της Σύμβασης της Κωνσταντινούπολης το 2015.
* Σημαντική συμβολή στην Αναθεώρηση των Πρωτοκόλλων χειρισμού υποθέσεων σεξουαλικής βίας και βιασμού που εφαρμόζει η Αστυνομία.
* Καταρτισμός νομοσχεδίου για παροχή ανεξάρτητης συνδρομής και νομικής αρωγής στα θύματα έμφυλης και ενδοοικογενειακής βίας.
* Συνεργασία με τη Νομική Υπηρεσία της Δημοκρατίας, με στόχο την εξεύρεση κατάλληλων τρόπων νομοθετικής ρύθμισης του ζητήματος που φαίνεται να προκύπτει στις περιπτώσεις εφαρμογής διαταγμάτων επικοινωνίας πατέρων με τα ανήλικα παιδιά τους.
* Προώθηση λειτουργίας πανευρωπαϊκής τηλεφωνικής γραμμής στήριξης των θυμάτων έμφυλης βίας σε εθνικό επίπεδο.
* Προώθηση Δημιουργίας Ενιαίου Αρχείου Στατιστικών Στοιχείων Βίας σε παγκύπρια βάση.
* Ενεργός συμμετοχή στις προσπάθειες που γίνονται για εναρμόνιση των νομοθεσιών για την έμφυλη και ενδοοικογενειακή βία, συμφώνως των προνοιών της Σύμβασης της Κωνσταντινούπολης.
* Μελέτη ενδεχομένου εκπόνησης παγκύπριας έρευνας σχετικά με την έκταση, το είδος, τις μορφές και τις επιπτώσεις όλων των μορφών βίας κατά των γυναικών που περιλαμβάνονται στη Σύμβαση της Κωνσταντινούπολης σε παγκύπρια βάση, σε συνεργασία με εξωτερικό συνεργάτη/εμπειρογνώμονα.
  1. Υπήρξαν σημαντικές βελτιώσεις σε βασικούς τομείς, όπως για παράδειγμα στον τομέα πρόληψης και καταπολέμησης της βίας κατά των γυναικών, της οικονομικής ενδυνάμωσης των γυναικών, του νομοθετικού εκσυγχρονισμού και της αποτελεσματικής προώθησης της ισότητας μέσω της διοικητικής μεταρρύθμισης και της εξάλειψης των έμφυλων στερεοτύπων και προκαταλήψεων.
  2. Οι Γυναικείες Οργανώσεις και η κοινωνία των πολιτών ευρύτερα διαδραματίζουν σημαντικό ρόλο στην προώθηση της ισότητας και τη διασφάλιση των δικαιωμάτων των γυναικών. Ήδη, οι Επιτροπές του Εθνικού Μηχανισμού για τα Δικαιώματα της Γυναίκας έχουν υλοποιήσει και συνεχίζουν να υλοποιούν σειρά δράσεων και εκδηλώσεων που απορρέουν από το Σχέδιο, σε μια προσπάθεια να ευαισθητοποιήσουν και να ενημερώσουν την κοινωνία των πολιτών γύρω από ζητήματα βίας και κακοποίησης, εμπορίας γυναικών, κατάργησης των παραδοσιακών στερεοτύπων, ενδυνάμωσης των γυναικών για ένταξή τους στην αγορά εργασίας, καθώς και σε θέσεις λήψεως αποφάσεων στον πολιτικό, κοινωνικό και οικονομικό στίβο κ.ά.
  3. Επιπρόσθετα, το ΕΣΔΙ διαδραμάτισε σημαντικό ρόλο στην ανάπτυξη έρευνας και στη συλλογή δεδομένων σχετικά με την ισότητα των φύλων στην Κύπρο.
  4. Σημειώνεται ότι, μεγάλος αριθμός δράσεων δεν έχουν υλοποιηθεί όπως ήταν αρχικά προγραμματισμένες ενώ αρκετές δράσεις παρουσίασαν καθυστέρηση στην υλοποίησή τους, είναι δικαιολογημένες λόγω των περιορισμών που προέκυψαν από την πανδημία COVID-19.

1. **Εισηγήσεις** 
   1. Μεγαλύτερη έμφαση θα πρέπει να δοθεί στους τομείς της εκπαίδευσης, των Μέσων Μαζικής Ενημέρωσης και της εκπροσώπησης των γυναικών στα κέντρα λήψης των αποφάσεων, όπου αποδεδειγμένα συγκεντρώνονται έντονα πατριαρχικά κατάλοιπα και στερεότυπες αντιλήψεις γύρω από τους ρόλους των δύο φύλων.
   2. Εντατικοποίηση και συστηματοποίηση της κατάρτισης των λειτουργών όλων των βαθμίδων των Υπουργείων σε θέματα Ισότητας.
   3. Τα θέματα Ισότητας των φύλων θα πρέπει να ενταχθούν οριζοντίως σε όλες τις πολιτικές του κράτους και τις πρακτικές των δημοσίων αρχών ή υπηρεσιών και όχι μόνο στην άσκηση κοινωνικής πολιτικής. Καθίσταται επιπλέον αναγκαία η ένταξη της διάστασης του φύλου σε όλα τα προγράμματα και μέτρα (gender mainstreaming), καθώς και στην οικονομική πολιτική (φορολογία, κοινωνικές ασφαλίσεις και παροχές, κρατικό προϋπολογισμό-gender budgeting).
   4. Το κάθε Υπουργείο/Κρατικός Φορέας θα πρέπει να επιδιώξει να εξασφαλίσει πόρους για υλοποίηση των δράσεων που εμπίπτουν στο ΕΣΔΙ μέσα από τον ετήσιο προϋπολογισμό του (gender budgeting).
   5. Ενίσχυση της Μονάδας Ισότητας του Υπουργείου Δικαιοσύνης με οικονομικούς και ανθρώπινους πόρους, ως προϋπόθεση για πιο αποτελεσματική υλοποίηση και παρακολούθηση υλοποίησης του Σχεδίου.
   6. Καλύτερο συντονισμό και επικοινωνία μεταξύ όλων των Τμημάτων που υπάγονται στο ίδιο Υπουργείο για την επίτευξη των στόχων του ΕΣΔΙ.
   7. Διεξαγωγή σε βάθος, ολοκληρωμένων και παγκύπριας εμβέλειας ερευνών, οι οποίες θα αποτυπώνουν την πραγματική εικόνα για τη συνολική κατάσταση της ανισότητας στην Κύπρο, αλλά και τις γενεσιουργές αιτίες των κοινωνικών φαινομένων που σχετίζονται με τις έμφυλες ανισότητες και διακρίσεις. Τα αποτελέσματα των ερευνών που διεξάγονται τόσο από κυβερνητικούς φορείς όσο και από γυναικείες οργανώσεις, ΜΚΟ και ερευνητικά κέντρα να αξιοποιούνται τόσο για την περαιτέρω προώθηση των στόχων του ΕΣΔΙ, όσο και για τη χάραξη πολιτικής για την προώθηση των δικαιωμάτων των γυναικών.
2. **Μελλοντικός Σχεδιασμός**
   1. Μέχρι τον Σεπτέμβριο 2023 αναμένεται να ολοκληρωθεί η αξιολόγηση του υφιστάμενου Σχεδίου Δράσης και μέχρι το τέλος του 2023 να ετοιμαστεί το νέο Εθνικό Σχέδιο Δράσης για την Ισότητα μεταξύ Ανδρών και Γυναικών 2024-2026, σε στενή συνεργασία της Μονάδας Ισότητας με το Γραφείο της Επιτρόπου Ισότητας.
   2. Το νέο Εθνικό Σχέδιο Δράσης για την Ισότητα θα περιλαμβάνει:

* Εισαγωγή
* Κυριότερες εξελίξεις / προκλήσεις στον τομέα της έμφυλης ισότητας
* Μηχανισμό Παρακολούθησης
* Κυρίως Μέρος Σχεδίου που θα περιλαμβάνει:

α) Βασικούς Στόχους / Προτεραιότητες

β) Ενδιάμεσους Στόχους

γ) Δράσεις

δ) Δείκτες παρακολούθησης

ε) Χρόνο Υλοποίησης

στ) Φορέα Υλοποίησης

ζ) Κοστολόγηση.